b"\n_START_ARTICLE_\nErecci\xc3\xb3\n_START_PARAGRAPH_\nL'erecci\xc3\xb3 del penis, el cl\xc3\xadtoris o els mugrons \xc3\xa9s el seu estat engrandit i ferm. Dep\xc3\xa8n d'una complexa interacci\xc3\xb3 de factors psicol\xc3\xb2gics, neurals, vasculars i endocrins. La capacitat de mantenir un estat d'erecci\xc3\xb3 \xc3\xa9s la clau del sistema reproductor i moltes formes de vida no podrien reproduir-se de manera natural sense aquesta capacitat.\n_START_SECTION_\nErecci\xc3\xb3 del penis\n_START_PARAGRAPH_\nL'erecci\xc3\xb3 t\xc3\xa9 lloc quan dues estructures tubulars que s'estenen al llarg del penis, els cossos cavernosos del penis s'inflen amb sang venosa. Aix\xc3\xb2 pot ser el resultat de qualsevol d'entre una s\xc3\xa8rie d'est\xc3\xadmuls fisiol\xc3\xb2gics, coneguts com a excitaci\xc3\xb3 sexual. El cos esponj\xc3\xb3s \xc3\xa9s una estructura tubular \xc3\xbanica situada sota els cossos cavernosos, que cont\xc3\xa9 la uretra, a trav\xc3\xa9s de la qual passen l'orina i el semen durant la micci\xc3\xb3 i l'ejaculaci\xc3\xb3, respectivament. Aquest cos tamb\xc3\xa9 pot inflar-se lleugerament amb sang, per\xc3\xb2 menys que els cossos cavernosos. Quan un mascle ja ha ejaculat durant un acte sexual o la masturbaci\xc3\xb3, la seva erecci\xc3\xb3 sol acabar-se, per\xc3\xb2 aix\xc3\xb2 pot prendre temps depenent de la llargada i el gruix del penis._NEWLINE_L'erecci\xc3\xb3 penil sol ser el resultat d'una estimulaci\xc3\xb3 sexual de l'excitaci\xc3\xb3 sexual, per\xc3\xb2 tamb\xc3\xa9 pot tenir lloc si la bufeta urin\xc3\xa0ria est\xc3\xa0 plena. En alguns mascles, l'erecci\xc3\xb3 pot tenir lloc espont\xc3\xa0niament a qualsevol moment del dia; rep el nom de tumesc\xc3\xa8ncia nocturna del penis quan t\xc3\xa9 lloc durant la son REM._NEWLINE_Una erecci\xc3\xb3 resulta en una tumefacci\xc3\xb3, un enduriment i un augment de la mida del penis, permetent el coit. L'escrot tamb\xc3\xa9 pot tensar-se durant una erecci\xc3\xb3. No totes les activitats sexuals requereixen una erecci\xc3\xb3.\n_START_SECTION_\nControl aut\xc3\xb2nom\n_START_PARAGRAPH_\nQuan hi ha una estimulaci\xc3\xb3 mec\xc3\xa0nica, l'erecci\xc3\xb3 \xc3\xa9s iniciada per la divisi\xc3\xb3 parasimp\xc3\xa0tica del sistema nervi\xc3\xb3s aut\xc3\xb2nom (SNA), amb una participaci\xc3\xb3 m\xc3\xadnima del sistema nervi\xc3\xb3s central. Les branques parasimp\xc3\xa0tiques s'estenen des del plexe sacre cap a les art\xc3\xa8ries que reguen el teixit er\xc3\xa8ctil; quan s\xc3\xb3n estimulades, aquestes branques nervioses comencen a alliberar \xc3\xb2xid n\xc3\xadtric, un agent vasodilatador, a les art\xc3\xa8ries objectiu. Les art\xc3\xa8ries es dilaten, omplint el cos esponj\xc3\xb3s i els cavernosos amb sang. L'erecci\xc3\xb3 desapareix quan es posa fi a l'estimulaci\xc3\xb3 parasimp\xc3\xa0tica; l'estimulaci\xc3\xb3 de refer\xc3\xa8ncia de la divisi\xc3\xb3 simp\xc3\xa0tica de l'SNA causa una constricci\xc3\xb3 de les art\xc3\xa8ries penils, for\xc3\xa7ant la sortida de la sang del teixit er\xc3\xa8ctil._NEWLINE_L'escor\xc3\xa7a cerebral pot iniciar l'erecci\xc3\xb3 en l'abs\xc3\xa8ncia d'estimulaci\xc3\xb3 mec\xc3\xa0nica directa (en resposta a est\xc3\xadmuls visuals, auditius, olfactius, imaginaris o t\xc3\xa0ctils), actuant a trav\xc3\xa9s de centres er\xc3\xa8ctils de les regions lumbar i sacra de la medul\xc2\xb7la espinal. L'escor\xc3\xa7a pot suprimir l'erecci\xc3\xb3 fins i tot en pres\xc3\xa8ncia d'estimulaci\xc3\xb3 mec\xc3\xa0nica, igual que ho poden fer altres factors psicol\xc3\xb2gics, emocionals i ambientals._NEWLINE_El terme oposat \xc3\xa9s destumefacci\xc3\xb3.\n_START_SECTION_\nForma i mida\n_START_PARAGRAPH_\nUn penis erecte pot prendre una varietat de formes i angles diferents, que van des d'un tub recte a un angle de 45-90\xc2\xb0 a una curvatura cap a l'esquerra o la dreta, cap amunt o cap avall. Un penis molt corbat, una condici\xc3\xb3 coneguda com a malaltia de Peyronie, \xc3\xa9s identificada per una corba tancada al penis erecte. Aix\xc3\xb2 pot causar efectes f\xc3\xadsics i fisiol\xc3\xb2gics en l'individu afectat, que podrien incloure una disfunci\xc3\xb3 er\xc3\xa8ctil o dolor durant l'erecci\xc3\xb3. Els tractaments inclouen medicaci\xc3\xb3 oral (com ara amb vitamina E) o cirurgia, que gaireb\xc3\xa9 sempre \xc3\xa9s reservada com a \xc3\xbaltim recurs._NEWLINE_En general, la mida d'un penis erecte roman fixa a partir de la vida post-pubescent. Se'n pot augmentar la mida per cirurgia, tot i que l'allargament del penis \xc3\xa9s controvertit, i segons un estudi la majoria d'homes no queden satisfets amb el resultat."